Motionsprojektet har kostet 3,5 million kroner, og de penge er givet godt ud, mener Rådmand Mai-Britt Iversen. - Det er vigtigt, at det danske samfund satser på sundhed. Livsstilssygdommene er noget, man ved meget om. Man ved, at det at man bevæger sig er det allervigtigste for at være sund. Og så er det vigtigt at lære børnene, at det faktisk er sjovt at bevæge sig. Projektet består blandt andet af et større samarbejde mellem byens daginstitutioner og idrætsforeninger. Foreningslivet skal besøge børnehaverne og hjælpe dem med at komme i sving. Pædagogerne har været på kursus for at lære nye lege, der kan sætte pulsen i vejret. - Det er nødvendigt, at vi inspirerer og motiverer. Ellers bliver det let de samme børn, der bevæger sig. Der skal lidt mere sved på panden, for at det giver noget, og så er det nødvendigt med nogle voksne foregangsmænd, siger Annette Abel, leder af børnehaven Danalien. Børn er ikke så aktive, som de var engang. Leg er ikke længere en fysisk aktivitet, og transport er noget, der som regel foregår i bil. Og det har sat sine spor i børnenes sundhed. Michael Voigt, der forsker i sundhedsvidenskab, mener, at det er vigtigt at tage fat i børnenes motionsvaner så tidligt som muligt. - Det har vist sig, at der er klar sammenhæng mellem mængden af aktivitet og udviklingen af livsstilssygdomme som for eksempel fedme, siger Michael Voigt. Børnene skulle helst tage de gode vaner med hjem efter lukketid, og Marianne Pedersen, forælder til et barn i Danalien, har også taget godt imod det nye projekt. - Jeg synes, det er en fremtidsinvestering i, at jeg har nogle børn, som får nogle sunde vaner, siger hun til Tv2Nord.

Opsummering:
Det nye projekt Kroppen på Toppen skal få gang i børnenes motionsvaner.